b'\n_START_ARTICLE_\nAlfonso II av Portugal\n_START_SECTION_\nBakgrunn\n_START_PARAGRAPH_\nAlfons II var annen (og eneste overlevende) s\xc3\xb8nn av kong Sancho I og Dulce av Barcelona. Etter farens d\xc3\xb8d besteg han i 1211 den portugisiske trone.\n_START_SECTION_\nKonge\n_START_PARAGRAPH_\nSom konge hadde Afonso II en annen tiln\xc3\xa6rming til regjeringen av riket enn sin far Sancho I og sin bestefar Afonso I. Mens hans bestefar var opptatt av \xc3\xa5 skaffe seg milit\xc3\xa6r gevinst mot konged\xc3\xb8mmet Castilla eller mot maurerne i s\xc3\xb8r, var han selv lite interessert i \xc3\xa5 fortsette denne politikken. Han sikret fred med Castilla. _NEWLINE_Med hjelp av korsfarere som var hentet til landet, gjenopptok han reconquistaen og erobret Set\xc3\xbabal og Alc\xc3\xa1cer do Sal, men videref\xc3\xb8rte s\xc3\xa5 ikke denne politikken._NEWLINE_De f\xc3\xb8rste \xc3\xa5r av hans regjering ble endel preget av interne konflikter mellom Afonso og hans br\xc3\xb8dre og s\xc3\xb8ster. Kongen klarte \xc3\xa5 opprettholde ro og sikkerhet innenfor de portugisiske grenser, men bare ved \xc3\xa5 f\xc3\xa5 lyst sine slektninger fredl\xc3\xb8se og tvinge dem ut i landflyktighet._NEWLINE_Ettersom milit\xc3\xa6re anliggender ikke var hans prioritet brukte kong Afonso mye energi p\xc3\xa5 \xc3\xa5 etablere en statsadministrasjon og til \xc3\xa5 sentralisere makten om deg selv. I hans regjeringstid sammenkaltes Cortes, riksm\xc3\xb8tet, for f\xc3\xb8rste gang i \xc3\xa5r 1211, der rikets grunnlover ble nedfelt - dette var landets f\xc3\xb8rste skriflige lover.  Det dreide seg for det meste om privat eiendom, sivilrett og myntrett. Afonso sendte ogs\xc3\xa5 ambassad\xc3\xb8rer til europeiske konged\xc3\xb8mmer ogs\xc3\xa5 utenfor Den iberiske halv\xc3\xb8y og innledet vennskapelige kommersielle forbindelser med de fleste av dem._NEWLINE_Han fors\xc3\xb8kte ogs\xc3\xa5 \xc3\xa5 svekke kirkens makt, men det f\xc3\xb8rte ham inn i konflikt med paven. For \xc3\xa5 f\xc3\xa5 Portugals selvstendighet anerkjent av paven hadde hans bestefar kong Afonso I gitt kirken sv\xc3\xa6rt mange privilegier. Dermed fremstod kirken som meget sterk og uavhengig av kongemakten. N\xc3\xa5 som Portugals status som eget land var fast etablert, var ikke kongen lenger s\xc3\xa5 opptatt av \xc3\xa5 tekkes kirken og holde de gamle l\xc3\xb8fter. N\xc3\xa5 ville Afonso II svekke geistlighetens makt og kunne sikre seg en del av kirkens store inntekter til kongemaktens disposisjon. Han ble gjentatte ganger ilagt kirkestraffer for dette, og p\xc3\xa5 sin side forviste han erkebiskopen av Braga fra landet. _NEWLINE_Hens tiltak utl\xc3\xb8ste en lvvorlig diplomatisk konflikt mellom paven og Portugals konge. Etter at han var blitt ekskommunisert av pave Honorius III for de friheter han tok seg, lovet Afonso II \xc3\xa5 forsone seg med kirken, men foretok ingen seri\xc3\xb8se skritt i den retning innen han d\xc3\xb8de i 1223._NEWLINE_Hans s\xc3\xb8nn Sancho II av Portugal overtok kronen da han d\xc3\xb8de, og regjerte fram til han ble avsatt i 1247, hvor Alfonso IIs andre s\xc3\xb8nn Alfonso III av Portugal overtok._NEWLINE_Han var gift med Urraca av Castilla og ble ogs\xc3\xa5 far til dronning Eleonore i Danmark.'